Rugbykampioenskap: All Blacks wil Pumas se tjank aftrap | Maroela Media
Die Argentynse Pumas kan die Bokke 'n baie groot guns bewys wanneer hulle Saterdag in New Plymouth teen die All Blacks in 'n toets in die Rugbykampioenskap speel, maar ons glo tog sekerlik nie aan die tandemuis nie.
Die All Blacks is nie meer die onoorwinlikes van 'n jaar gelede nie. Die Iere het hulle verlede jaar in November in Chicago geklop, die Britse en Ierse Leeus het in Junie die tweede toets in Wellington gewen en die reeks van drie toetse gedeel. Die Wallabies het die All Blacks twee weke in Dunedin teen die planke gehad, maar kon nie die uitklophou plant nie.
Daar is leemtes, maar kan die Pumas dit oopvlek? Die span wat met 37-15 en 41-23 deur die Bokke in die eerste twee Rugbykampioenskappe geklop is?
'n Span wat weekliks geskommel word, ene wat nie meer stewig kan skrum nie, wie se dissipline veel te wense oorlaat, ene wat nie weet of hulle moet hardloop of skop nie?
Die All Blacks se keurders het 'n paar van hulle sleutelspelers soos Rieko Ioane, Ryan Crotty, Aaron Smith, Sam Whitelock en Liam Squire met die oog op volgende Saterdag se toets in Albany teen die Bokke laat rus en Ben Smith speel eers weer aanstaande jaar.
Hul plaasvervangers, onderskeidelik Nehe Milner-Skudder, Anton Lienert-Brown, TJ Perenara, Luke Romano, Vaea Fifita en Israel Dagg sal die span geensins verswak nie. Trouens, die Pumas kan hul lywe maar vetsmeer, want as dit nie reën nie, gaan die All Black hardloop en hardloop en ek weet nie of die Pumas sal kan byhou nie.
Die Al Blacks jaag 'n bonuspunt want dit maak nie goeie leesstof in Nieu-Seeland dat die Bokke voor hulle op die puntelys is nie.